1.Uvod

Komisija je 24. svibnja 217. donijela Komunikaciju Vijeću i Europskom parlamentu o tehničkoj prilagodbi financijskog okvira za 2018. u skladu s kretanjima BND-a (ESA 2010). Nakon što je 14. srpnja 2017. kao rezultat revizije/preispitivanja na sredini razdoblja na snagu stupila Uredba Vijeća (EU, Euratom) 2017/1123 o izmjeni Uredbe (EU, Euratom) br. 1311/2013 kojom se uspostavlja višegodišnji financijski okvir (VFO) za razdoblje 2014. – 2020. potrebno je radi transparentnosti ažurirati iznose iz Komunikacije od 24. svibnja 2017. koji se odnose na pričuvu za pomoć u hitnim situacijama i instrument fleksibilnosti. Stoga se ovom Komunikacijom ažurira i zamjenjuje Komunikacija od 24. svibnja 2017.

Prilagodbe iznosa u ovoj Komunikaciji proizlaze izravno iz izmjene Uredbe o VFO-u Uredbom (EU, Euratom) 2017/1123 i ne odstupaju od odredbi iz članka 6. stavka 4. Uredbe o VFO-u u skladu s kojima ne smije biti daljnjih tehničkih prilagodbi tijekom predmetne godine ni tijekom godina koje slijede, osim onih navedenih u članku 6. stavku 1.

Uredba o VFO-u, kako je izmijenjena Uredbom Vijeća (EU, Euratom) br. 2015/623 od 21. travnja 2015. i prilagođena u okviru tehničke prilagodbe za 2017., sadržava tablicu financijskog okvira za EU-28 za razdoblje 2014. – 2020. izraženu u cijenama iz 2011. (tablica 1.).

U skladu s člankom 6. stavkom 1. Uredbe o VFO-u Komisija svake godine prije početka proračunskog postupka za godinu n+1 obavlja tehničku prilagodbu višegodišnjeg financijskog okvira (VFO) u skladu s kretanjima bruto nacionalnog dohotka (BND) EU-a i cijena, a rezultate priopćuje Vijeću i Europskom parlamentu. U pogledu cijena, gornje granice rashoda u sadašnjim cijenama utvrđene su na temelju fiksnog godišnjeg deflatora od 2 % kako je predviđeno člankom 6. stavkom 2. Uredbe o VFO-u. U pogledu kretanja BND-a, u ovu su Komunikaciju uključene najnovije raspoložive ekonomske prognoze.

Komisija istovremeno izračunava raspoloživu razliku do gornje granice vlastitih sredstava utvrđenu u skladu s Odlukom 2007/436/EZ, Euratom, apsolutni iznos pričuve za nepredviđene izdatke iz članka 13., ukupnu razliku do gornje granice za plaćanje iz članka 5. i ukupnu razliku do gornje granice za obveze iz članka 14. Uredbe o VFO-u.

Dana 16. listopada 2016. na snagu je stupila nova Odluka o vlastitim sredstvima iz 2014. (ORD 2014.) retroaktivno od 2014. nadalje. Budući da je Odluka o vlastitim sredstvima iz 2014. stupila na snagu, gornje granice za vlastita sredstva i gornja granica za odobrena sredstva za preuzimanje obveza mogle bi se prilagoditi novim podacima o BND-u u skladu s Europskim sustavom računa (ESA 2010.). Maksimalni iznos vlastitih sredstava sada je utvrđen na 1,20 % BND-a (prethodno utvrđen na 1,23 %), a maksimalni iznos obveza na 1,26 % BND-a (prethodno utvrđen na 1,29 %).

Svrha je ove Komunikacije predstaviti Vijeću i Europskom parlamentu rezultate tehničkih prilagodbi (EU-28) za 2018. u skladu s člankom 6. Uredbe o VFO-u.

2.Uvjeti prilagodbe tablice višegodišnjeg financijskog okvira (Prilog – tablice 1. i 2.)

U tablici 1. prikazan je financijski okvir za EU-28 u cijenama iz 2011., kako je naveden u Prilogu 1. Uredbi o VFO-u, prilagođen u skladu s člankom 5.

U tablici 2. prikazan je financijski okvir za EU-28 prilagođen za 2018. (tj. u sadašnjim cijenama). Financijski okvir izražen u postotku BND-a ažuriran je na temelju najnovijih raspoloživih gospodarskih prognoza (proljeće 2017.) i dugoročnih projekcija te je prilagođen u skladu s člankom 5. Uredbe o VFO-u.

2.1.Ukupni iznos BND-a

U usporedbi s tehničkom prilagodbom za 2017. podaci za BND sada se evidentiraju u skladu s ESA-om 2010. umjesto s ESA-om 95.

Prema najnovijim raspoloživim prognozama BND utvrđen za 2018. iznosi 15 704 241 milijun EUR u sadašnjim cijenama za EU-28. U skladu s člankom 6. stavkom 4. Uredbe o VFO-u ne smije biti daljnjih tehničkih prilagodbi za predmetnu godinu, ni tijekom godine ni u obliku naknadnih ispravaka tijekom godina koje slijede. Stoga je samo u informacijske svrhe ažurirani BND u skladu s ESA-om 2010. utvrđen na 13 977 179 milijuna EUR za 2014., 14 641 031 milijun EUR za 2015., 14 764 598 milijuna za 2016. i 15 168 167 milijuna za 2017. Iz istog je razloga gornja granica za vlastita sredstva trenutačno utvrđena na 1,20 % BND-a (ESA 2010.) prilagođena samo od 2018. nadalje u tablici VFO-a u prilogu. Za 2017. i prethodne godine gornja granica za vlastita sredstva iskazana je na 1,23 % BND-a na temelju ESA-e 95.

2.2.Glavni rezultati tehničke prilagodbe VFO-a za 2018.

Ukupna gornja granica za odobrena sredstva za preuzimanje obveza za 2018. (159 514 milijuna EUR) iznosi 1,02 % BND-a.

Odgovarajuća ukupna gornja granica za odobrena sredstva za plaćanje (154 565 milijuna EUR) iznosi 0,98 % BND-a. Na temelju najnovijih gospodarskih prognoza, do gornje granice vlastitih sredstava koja je utvrđena na 1,20 % ostaje tako razlika u iznosu od 33 886 milijuna EUR (0,22 % BND-a za EU-28).

3.Ukupna razlika do gornje granice za plaćanja

U skladu s člankom 5. Uredbe o VFO-u Komisija prilagođava gornju granicu za plaćanje za razdoblje 2015. – 2020. naviše, i to za iznos koji je jednak razlici između izvršenih plaćanja i gornje granice za plaćanje utvrđene u VFO-u za godinu n-1. Svaka prilagodba naviše kompenzira se u cijelosti odgovarajućim smanjenjem gornje granice za plaćanje za godinu n-1. u stalnim cijenama iz 2011.